ลีสซิงขยับดอกรถราชธานีขึ้น0.25%
คนซื้อรถใหม่ทำใจได้ลีสซิงพาเหรดขึ้นดอกเบี้ยแน่ ราชธานีปรับอีก 0.25%
18 ส.ค. 2554

คนซื้อรถใหม่ทำใจได้ลีสซิงพาเหรดขึ้นดอกเบี้ยแน่ ราชธานีปรับอีก 0.25%
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง (THANI) เปิดเผยว่า ในเดือน มิ.ย.นี้บริษัทจะมีการปรับขึ้นอัตราดอกเบี้ยเช่าซื้ออีก 0.25% ตามต้นทุนทางการเงินที่เพิ่มขึ้นมาก โดยนับจากสิ้นปี 2553 จนถึงปัจจุบัน ต้นทุนทางการเงินของบริษัทได้ขยับขึ้นมาแล้วประมาณ 10% จึงต้องปรับให้สอดคล้องกับตลาด
ขณะนี้บริษัท ราชธานีลิสซิ่ง คิดดอกเบี้ยเช่าซื้อในส่วนรถบรรทุกป้ายแดงที่ 4.5% รถบรรทุกใช้แล้ว 6% รถยนต์ป้ายแดง 2.5% รถยนต์มือสอง 3.5% ขึ้นไป โดยรถยนต์มือสองจะมีการบวกเพิ่มขึ้นตามปีของรถโดยบวก 1% ขึ้นไป
“ขณะนี้ตลาดมีการคาดหมายว่าสมาคมเช่าซื้อจะปรับขึ้นอัตราดอกเบี้ยอีก 0.10% ใน 1 มิ.ย.นี้ ภายหลังจาก ธปท.ได้ปรับขึ้นอัตราดอกเบี้ย เพราะตอนนี้ทุกคนเล็งเห็นแนวโน้มอัตราดอกเบี้ยที่เป็นขาขึ้น” นายโกวิท กล่าว 
ผู้บริหารบริษัท ราชธานีลิสซิ่ง กล่าวว่า ปัจจุบันอุตสาหกรรมรถยนต์ยังอยู่ในเกณฑ์ที่ดีมาก แม้ผู้ผลิตไม่สามารถผลิตรถได้ทันกับความต้องการที่เข้ามามาก เนื่องจากมีชิ้นส่วนบางอย่างต้องนำเข้าจากญี่ปุ่น แต่ทางญี่ปุ่นก็ระบุว่าจะสามารถส่งมอบได้เร็วขึ้นภายใน 2 เดือน จากที่คาดว่าจะส่งมอบสินค้าได้ใน 4 เดือนหลังจากนี้
ด้านนางศศิธร พงศธร กรรมการผู้จัดการ บริษัท แอล เอช ไฟแนนซ์เชียล กรุ๊ป (LHBANK) เปิดเผยว่า จะจัดตั้งธุรกิจบริษัทหลักทรัพย์จัดการกองทุนให้แล้วเสร็จในเดือน มิ.ย.นี้ ขณะนี้กำลังรอใบอนุญาต หลังจากนั้นจะจัดตั้งธุรกิจเช่าซื้อ โดยคาดว่าจะแล้วเสร็จในไตรมาส 3 ของปี ขณะนี้อยู่ระหว่างการลงทุนด้านซอฟต์แวร์ประมาณ 10 ล้านบาท เพื่อให้บริการด้านเช่าซื้ออย่างครบวงจร ทั้งที่อยู่อาศัย รถยนต์ ฯลฯ แม้ว่าธุรกิจเช่าซื้อจะมีการแข่งขันกันอย่างรุนแรงและกำไรต่ำ แต่ยังมีช่องว่างในการทำธุรกิจ